**DEJAVNOSTI OB ZAKLJUČKU LITERARNEGA, LIKOVNEGA IN FOTOGRAFSKEGA NATEČAJA MOJA DOMOVINA –** *SREČANJA PRI VODNJAKIH IN STUDENCIH*

Natečaj je v septembru 2014 razpisalo društvo Naša zemlja. Na natečaju so sodelovali učenci in dijaki različnih osnovnih in srednjih šol Republike Slovenije

Nabralo se je veliko raznovrstnih, originalnih, izjemnih stvaritev na izbrano temo. Izvirna dela vseh sodelujočih bomo predstavili na zaključnih prireditvah, ki bodo potekala v različnih krajih naše domovine Slovenije hkrati v Trubarjevem tednu od 3. do 8. junija 2015.

Na naslov kulturno naravoslovnega društva Naša zemlja je prispelo zelo veliko različnih del mladih ustvarjalcev. Skupno se je vključilo v natečaj 611 osnovnošolcev in srednješolcev iz različnih krajev Republike Slovenije.

Ravno zato smo se člani društva odločili, da bodo zaključne prireditve potekale na različnih ustanovah približno istočasno po širni Sloveniji. Zaključne prireditve bodo potekale:

* na OŠ Prežihovega Voranca v Mariboru 03.06.2015 ob 11.00 uri,
* na Gimnaziji Franceta Prešerna v Kranju 03.06.2015 ob 13.00 uri,
* na Srednji upravno administrativni šoli v Ljubljani 03.06.2015 ob 13.30 uri.
* na OŠ Neznanih talcev v Dravogradu 04.06.2015 ob 08.30 uri,
* na OŠ Gustava Šiliha Laporje (Slovenska Bistrica) 04.06.2015 ob 08.30 uri,
* na OŠ 8 talcev v Logatcu 04.06.2015 ob 10.00 uri,
* na Srednji zdravstveni šoli v Celju 04.06.2015 ob 10.30 uri,
* na OŠ Istrskega odreda v Kopru 04.06.2015 ob 12.00 uri,
* na OŠ Primoža Trubarja v Velikih Laščah 04.06.2015 ob 12.00 uri
* na OŠ Destrnik- Trnovska vas 04.06.2015 ob 13.00 uri,
* na OŠ Šalek Velenje 04.06.2015 ob 17.00 uri,
* na Na OŠ Zbora odposlancev v Kočevju 04.06.2015 ob 18.00 uri,

Vsi sodelujoči učenci bodo tudi nagrajeni s povabilom skupaj z njihovimi mentorji ali s starši na ogled predstave *Trubar in drugi trubadurji slovenske kulture* v Cankarjevem domu v Ljubljani 8. junija 2015 ob 10.00 uri v Linhartovi dvorani.

Na vseh prireditvah bomo s predstavitvijo literarnih, likovnih in fotografskih del sodelujočih ustvarjalcev oblikovali vsebino kulturnega programa.

Vsebine vseh vrst del sodelujočih v natečaju so izredno zanimive, raznolike, sporočilne, opozorilne, poučne, skratka, vredne časa in energije, da si jih ogledamo na priložnostni razstavi oz. prisluhnemo literarnim predstavitvam avtorjev samih na zaključnih prireditvah.

Morda še razmislek, zakaj smo se v društvu odločili za temo povezano z vodo. V naši domovini Sloveniji imamo res še vedno pravo naravno bogastvo v ogromnih količinah vode. Tudi kvaliteta naših voda je zaenkrat še ugodna. Toda vse to lahko zelo hitro izgubimo, če se ne bomo zavedli, kakšno naravno bogastvo imamo in oblikovali mnogo bolj spoštljiv odnos do naših voda, ki mnogokje po vaseh in naseljih naše domovine napolnjujejo tudi vodnjake in so ob naravnih nesrečah, ko je voda iz vodovoda oporečna, izjemno pomembni za ljudi in živali.

V mnogih literarnih besedilih so ustvarjalci zapisali, kakšno »zlato« nam predstavlja voda; odrasli se pa po vsakdanjem dogajanju sodeč resnično premalo zavedamo izjemnega pomena vode tako v miru kot v kriznih časih. Morda se je tudi Primož Trubar ustavil pri kakšnem vodnjaku in studencu, da se je odžejal, ko je moral bežati pred preganjanjem iz lastne domovine tedanje Kranjske na tuje – v Nemčijo. Preganjali so ga, ker je svoje »lube Slovence« želel naučiti pisati in brati v lastnem, ljudem razumljivem, v slovenskem jeziku.

Mladi ustvarjalci so z besedo, z risbo in s fotografijo prikazali visoko osveščenost glede pomena vode za naše življenje in okolje kot celoto. Vsi, ki so sodelovali na natečaju s fotografijami, so se potrudili in v svoji bližnji okolici poiskali zanimiv motiv ter ga zabeležili s fotografskim aparatom. Ob vsaki fotografiji najdemo motiv, mimo katerega bi brez njihovega opozorila zagotovo šla večina nas.

»Likovniki« so izbrani motiv sami tudi barvno obogatili in zopet na svoj način podali sporočilo vsem, ki se bomo ob njihovih razstavljenih delih ustavljali. Uporabili so zelo različne tehnike; tudi tridimenzionalnimi izdelki so prispeli na naslov društva – originalni, imenitni, neverjetni.

In mladi »literati«!? S pesmijo ali proznim zapisom so izpovedali svoja občutja povezana z vodo, z vodnjaki, s studenci, pripovedovali domišljijske in lastne zgodbe, se lotili celih projektov na temo vodnjaki ter tako sporočili bralcem, kako dragocena je voda za vsa živa bitja.

Iz vsega zapisanega lahko povzamemo, da je bila odločitev članov kulturno naravoslovnega društva Naša zemlja za izbrano temo vode, vodnjaki, studenci v naši ožji in širši domovini pravilna. In hkrati nam pomeni potrditev našega prostovoljnega, z učiteljskim idealizmom prežetega dela. Vse to nam predstavlja spodbudo za nadaljnje delo.

Pričakujemo, da se boste vabilu odzvali in se udeležili tudi prireditev na šolah po Sloveniji.

Člani kulturno naravoslovnega društva

Naša zemlja